Oficiālais Vēstnesis L 152 , 11/06/1997 Lpp. 0031 - 0032



Komisijas Lēmums (1997. gada 21. maijs), ar ko principā atzīst, ka sīkākai izpētei ir iesniegta pilna dokumentācija, lai karfentrazonetilu, fostiazātu un flutiamīdu iespējami iekļautu I pielikumā Padomes Direktīvai 91/414/EEK par augu aizsardzības līdzekļu laišanu tirgū (Dokuments attiecas uz EEZ) (97/362/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 96/68/EK [2], un jo īpaši tās 6. panta 3. punktu, tā kā Padomes Direktīva 91/414/EEK paredzēja izstrādāt tādu Kopienas aktīvo vielu sarakstu, ko atļauts iekļaut augu aizsardzības līdzekļu sastāvā; tā kā paziņojuma iesniedzēji dalībvalstu iestādēm ir iesnieguši dokumentāciju par trim aktīvām vielām, lai panāktu aktīvo vielu iekļaušanu Direktīvas 91/414/EEK I pielikumā; tā kā 1996. gada 14. februārī FMC Europe NV iesniedza Francijas iestādēm aktīvās vielas karfentrazonetila dokumentāciju; tā kā 1996. gada 5. martā ISK Biosciences Division iesniedza Apvienotās Karalistes iestādēm aktīvās vielas fostiazāta dokumentāciju; tā kā 1996. gada 1. februārī Bayer SA iesniedza Vācijas iestādēm aktīvās vielas flutiamīda dokumentāciju; tā kā minētās iestādes iesniedza Komisijai dokumentācijas pabeigtības pirmās pārbaudes rezultātus attiecībā uz II pielikumā paredzētajām datu un informācijas prasībām un - vismaz vienam augu aizsardzības līdzeklim, kas satur attiecīgo aktīvo vielu – attiecībā uz direktīvas III pielikuma prasībām; tā kā pēc tam saskaņā ar 6. panta 2. punkta noteikumiem paziņojuma iesniedzēji iesniedza dokumentāciju Komisijai un citām dalībvalstīm; tā kā karfentrazonetila, fostiazāta un flutiamīda dokumentāciju 1996. gada 19. decembrī nosūtīja izskatīšanai Pastāvīgajai augu veselības komitejai; tā kā direktīvas 6. panta 3. punkts pieprasa oficiālu apstiprinājumu Kopienas līmenī, ka katrs dokumentācijas komplekts principā atbilst II pielikumā paredzētajām datu un informācijas prasībām, un - vismaz vienam augu aizsardzības līdzeklim, kura sastāvā ir attiecīgā aktīvā viela – direktīvas III pielikuma prasībām; tā kā minētā informācija ir vajadzīga, lai turpinātu dokumentācijas sīkāku pārbaudi, kā arī, lai dalībvalstīm dotu iespēju izsniegt pagaidu atļauju augu aizsardzības līdzekļiem, kas satur aktīvo vielu, ievērojot direktīvas 8. panta 1. punktā paredzētos nosacījumus un jo īpaši nosacījumu par aktīvās vielas un augu aizsardzības līdzekļa sīkāku novērtējumu saistībā ar direktīvas prasībām; tā kā šāds lēmums nekavē pieprasīt papildu datus vai informāciju no iesniedzēja, ja sīkākas pārbaudes laikā izrādās, ka šāda informācija vai dati ir vajadzīgi, lai pieņemtu lēmumu; tā kā dalībvalstis un Komisija ir vienojušās, ka Francija veiks karfentrazonetila un flutiamīda dokumentācijas sīkāku izpēti un Apvienotā Karaliste veiks fostiazāta dokumentācijas sīkāku izpēti; tā kā Francija un Apvienotā Karaliste pēc iespējas ātrāk un vēlākais gada laikā ziņos Komisijai par pārbaudes secinājumiem, pievienojot visus ieteikumus attiecībā uz aktīvo vielu iekļaušanu vai neiekļaušanu un visus ar to saistītos nosacījumus; tā kā pēc šo ziņojumu saņemšanas sīkāku pārbaudi Pastāvīgajā augu veselības komitejā turpinās veikt eksperti no visām dalībvalstīm; tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO LĒMUMU. 1. pants Turpmāk minēto dokumentāciju principā uzskata par atbilstīgu II pielikumā paredzētajām datu un informācijas prasībām un – vienam augu aizsardzības līdzeklim, kas satur aktīvo vielu – direktīvas III pielikuma prasībām: 1) dokumentāciju, ko FMC Europe NV iesniedzis Komisijai un dalībvalstīm, lai iekļautu karfentrazonetilu kā aktīvo vielu Direktīvas 91/414/EEK I pielikumā un ko Pastāvīgajai augu veselības komitejai nosūtīja 1996. gada 19. decembrī; 2) dokumentāciju, ko ISK Biosciences Division iesniedzis Komisijai un dalībvalstīm, lai iekļautu fostiazātu kā aktīvo vielu Direktīvas 91/414/EEK I pielikumā un ko Pastāvīgajai augu veselības komitejai nosūtīja 1996. gada 19. decembrī; 3) dokumentāciju, ko Bayer SA iesniedzis Komisijai un dalībvalstīm, lai iekļautu flutiamīdu kā aktīvo vielu Direktīvas 91/414/EEK I pielikumā un ko Pastāvīgajai augu veselības komitejai nosūtīja 1996. gada 19. decembrī. 2. pants Šis lēmums ir adresēts dalībvalstīm. Briselē, 1997. gada 21. maijā Komisijas vārdā — Komisijas loceklis Franz Fischler [1] OV L 230, 19.8.1991., 1. lpp. [2] OV L 277, 30.10.1996., 25. lpp. --------------------------------------------------